สามัคคีฯมีทุนหนา โบกมือลาตลาดหุ้น
สามัคคีประกันภัย ยันเงินหนาพอ ยื่นเรื่องขอออกจากตลาดหุ้น
24 พ.ย. 2558

สามัคคีประกันภัย ยันเงินหนาพอ ยื่นเรื่องขอออกจากตลาดหุ้น 
น.ส.นิตยา พิริยะธรรมวงศ์ กรรมการผู้จัดการ บริษัท สามัคคีประกันภัย เปิดเผยว่า ที่ประชุมคณะกรรมการบริษัทได้มีมติอนุมัติเสนอต่อที่ประชุมผู้ถือหุ้น พิจารณาอนุมัติให้บริษัทออกจากการเป็นบริษัทจดทะเบียนในตลาดหลักทรัพย์แห่งประเทศไทย ตามความต้องการของ บริษัท เอกทรัพย์ศิริ ซึ่งเป็นผู้ถือหุ้นใหญ่ 209 ล้านหุ้น หรือ 94.1%
อย่างไรก็ตาม บริษัท เอกทรัพย์ศิริ ต้องทำการขอซื้อหุ้นที่เหลือ 13 ล้านหุ้นหรือ 5.8% ในราคาหุ้นละ 31.50 บาท สูงกว่าราคาตลาดในปัจจุบันซึ่งอยู่ที่ 28.25 บาท 
ทั้งนี้ บริษัทมีเงินทุนหมุนเวียนเพียงพอในการดำเนินงานและขยายธุรกิจในอนาคต จึงไม่มีความจำเป็นต้องระดมทุนผ่านตลาดหลักทรัพย์ฯ อีกต่อไป รวมถึงยังเป็นการลดค่าใช้จ่ายและค่าธรรมเนียมอีกด้วย และตามข้อบังคับของตลาดหลักทรัพย์ฯ บริษัทต้องมีผู้ถือหุ้นรายย่อยไม่น้อยกว่า 150 ราย และถือหุ้นรวมกันไม่น้อยกว่า 15%